《感兴三首 其一》
宋代·苏舜钦

后寝藏衣冠，前庙宅神主。吾闻诸礼经，此制出中古。

秦嬴蚀先法，乃复祭于墓。汉衣以月游，于道盖无取。

宣帝尊祖庙，失制遍九土。孝元酌前文，一旦悉除去。

魏帝乐铜台，遗令置歌舞。昏嗣竟从之，此事狂夫阻。

唐制益纷华，诸陵锁嫔御。旷女日哀吟，于先亦奚补。

吾朝三圣人，乘云不可睹。威灵已霄汉，嗣皇念宗祖。

绘事移天光，刻象肖神武。遍敕旧游地，输材起宫宇。

阶墄扣以金，墙壁衣之黼。功既即奉迎，法仗叠箫鼓。

玩好择珍奇，目夺不可数。三京佛老家，已有十数处。

朝家虽奉先，越礼古不许。君不祭臣仆，父不祭支庶。

丹楹岂非孝，圣贬甚萧斧。大祀当以时，寝庙即其所。

惜哉共俭德，乃为侈所蛊。痛乎神圣姿，遂与夷为侣。

苍生何其愚，瞻叹走旁午。贱子私自嗟，伤时泪如雨。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。